
I – Uvod
Pravni osnov za podonošenje Izvještaja o radu Sekretarijata za dijasporu (u daljem tekstu: Sekretarijata) sadržan je u članu 116 Statuta opštine Tuzi ("Službeni list CG - opštinski propisi", broj 24/19, 05/20, 51/22 i 55/22) kojim je propisano da organi lokalne uprave podnose predsjedniku opštine izvještaj o svom radu, do kraja februara tekuće godine za prethodnu godinu.
Sekretarijat za dijasporu vrši poslove uprave koji se odnose na praćenje i sprovođenje zakona i drugih propisa u oblasti dijaspore, pripremu i sprovođenje propisa opštine iz svog djelokruga, davanje mišljenja i učešće u izradi planskih i programskih dokumenata opštine, kao i vođenje upravnih postupaka i rješavanje po zahtjevima u skladu sa zakonom. Sekretarijat ostvaruje saradnju sa dijasporom, njenim organizacijama i institucijama u zemlji i inostranstvu, radi jačanja veza sa opštinom, očuvanja jezika, kulture, tradicije i nacionalnog identiteta, kao i podsticanja ekonomskih, obrazovnih i kulturnih inicijativa i projekata. U okviru svojih nadležnosti Sekretarijat učestvuje u ostvarivanju međunarodne, međuopštinske i prekogranične saradnje, pripremi i realizaciji projekata od značaja za razvoj opštine, posebno u oblasti privrede i investicija. Takođe izrađuje analize, informacije i izvještaje za potrebe Skupštine opštine, predsjednika opštine i drugih organa, priprema informacije o radu Sekretarijata, vodi evidenciju sredstava koja koristi u svom radu i obavlja druge poslove iz svog djelokruga u skladu sa zakonom i propisima opštine.
II – Organizacija i početak rada Sekretarijata
Tokom 2025. godine izvršeno je formiranje Sekretarijata za dijasporu kao posebnog organa lokalne uprave Opštine Tuzi.
U početnoj fazi rada aktivnosti su bile usmjerene na organizaciju rada sekretarijata, definisanje prioriteta djelovanja, kao i uspostavljanje kontakata sa predstavnicima dijaspore i njihovim udruženjima.
Sekretarijat je u ovom periodu radio na uspostavljanju institucionalnog okvira za buduće aktivnosti i saradnju sa dijasporom.
III - Program rada Sekretarijata
U toku izvještajnog perioda Sekretarijat je pripremio Program rada Sekretarijata za dijasporu, kojim su definisani prioriteti i planirane aktivnosti za naredni period, sa posebnim fokusom na:
· unapređenje saradnje sa dijasporom,
· jačanje institucionalnih veza između Opštine Tuzi i iseljeništva,
· promociju opštine u inostranstvu,
· podsticanje saradnje u oblasti kulture, obrazovanja i ekonomskog razvoja.
IV  - Aktivnosti u oblasti saradnje sa dijasporom
U toku 2025. godine realizovano je više aktivnosti usmjerenih na unapređenje saradnje sa dijasporom.
· Veče dijaspore u okviru Ljetnjeg bazara
U okviru manifestacije Ljetnji bazar, koja je održana na trgu „Đerđ Kastrioti Skenderbeg“ u Tuzima, organizovano je posebno veče posvećeno dijaspori.Ovaj događaj imao je za cilj jačanje veze između dijaspore i matične opštine, kao i promociju značaja koji dijaspora ima za razvoj lokalne zajednice.
· Sastanak sa predstavnicima dijaspore iz Sjedinjenih Američkih Država
Tokom izvještajnog perioda održan je prijateljski sastanak sa predsjednicima udruženja Malesije iz Sjedinjenih Američkih Država.Sastanku su prisustvovali:predsjednik Opštine Tuzi Lindon Gjelaj, predsjednik Skupštine Fadil Kajoshaj,potpredsjednik Fisnik Gjokaj, Sekretar za dijasporu Fatmir Beqiraj i predstavnici udruženja : Senad Lulanaj, Agron Dedivanaj i Sherif Krniq.Na sastanku su razmatrane mogućnosti unapređenja saradnje između Opštine Tuzi i udruženja dijaspore, kao i inicijative koje mogu doprinijeti razvoju opštine i jačanju veza sa iseljenicima.
· Saradnja u oblasti obrazovanja – stipendije za studente
Tokom 2025. godine Sekretarijat je primio prijave studenata za stipendije koje dodjeljuje udruženje „Malesia e Madhe – New York“.Sekretarijat je učestvovao u procesu prijema prijava i komunikacije sa studentima, čime je pružena podrška realizaciji programa stipendiranja koji ima za cilj podršku obrazovanju mladih iz opštine Tuzi.
· Dodjela sredstava osobama sa invaliditetom i djeci sa autizmom
Tokom izvještajnog perioda, posredstvom Sekretarijata realizovana je dodjela finansijskih sredstava koja je obezbijedila dijaspora za 40 korisnika – osoba sa invaliditetom i djece sa autizmom. Ova aktivnost imala je za cilj pružanje podrške najosjetljivijim kategorijama stanovništva, unapređenje njihovog kvaliteta života, kao i jačanje solidarnosti i povezanosti dijaspore sa matičnom opštinom.
· Podrška kulturno-umjetničkim društvima
Uz posredovanje Sekretarijata, dijaspora je obezbijedila finansijsku podršku kulturno-umjetničkim društvima na teritoriji opštine Tuzi. Ova podrška bila je usmjerena na očuvanje i promociju kulturne baštine, tradicije i identiteta, kao i na unapređenje kulturnih aktivnosti koje doprinose jačanju veza sa dijasporom.
· Podrška sportskim klubovima
Tokom izvještajnog perioda, kroz saradnju sa Sekretarijatom, dijaspora je pružila finansijsku podršku sportskim klubovima. Dodijeljena sredstva doprinijela su unapređenju njihovog rada, razvoju sporta među mladima i jačanju saradnje između dijaspore i lokalne zajednice kroz sportske inicijative i događaje.


V- Upravni postupci
U izvještajnom periodu Sekretarijat za dijasporu nije donosio upravna rješenja iz svoje nadležnosti.
VI - Zaključak i predlog mjera
Imajući u vidu da je Sekretarijat osnovan tokom izvještajnog perioda, aktivnosti su bile prvenstveno usmjerene na uspostavljanje organizacionih i funkcionalnih uslova za rad, kao i na inicijalne aktivnosti u oblasti komunikacije i saradnje sa predstavnicima dijaspore.U cilju daljeg unapređenja rada Sekretarijata i jačanja saradnje sa dijasporom, predlažu se sljedeće mjere:
· unapređenje institucionalne komunikacije između Opštine Tuzi i organizacija dijaspore;
· organizovanje redovnih susreta i događaja sa predstavnicima dijaspore;
· podsticanje uključivanja dijaspore u razvojne projekte i investicione aktivnosti u opštini;
· jačanje saradnje u oblasti obrazovanja, kulture i ekonomskog razvoja;
· unapređenje kadrovskih i administrativnih kapaciteta Sekretarijata radi efikasnijeg obavljanja poslova iz njegove nadležnosti.

